XO ออเดอร์ทะลัก!
ผู้บริหาร XO ระบุว่าในครึ่งปีหลังบริษัทได้เดินหน้าสร้างยอดขายต่อเนื่อง โดยขยายฐานลูกค้าไปยังประเทศใหม่เพิ่มขึ้น และออกสินค้าใหม่ เพื่อตอบสนองลูกค้าในกลุ่มคนรักสุขภาพมากขึ้น
19 ก.ย. 2558

–คุณค่าบริษัท–
 
มีข้อมูลจากผู้บริหาร บริษัท เอ็กโซติค ฟู้ด จำกัด (มหาชน) หรือ XO ระบุว่าในครึ่งปีหลังบริษัทได้เดินหน้าสร้างยอดขายต่อเนื่อง โดยขยายฐานลูกค้าไปยังประเทศใหม่เพิ่มขึ้น และออกสินค้าใหม่ เพื่อตอบสนองลูกค้าในกลุ่มคนรักสุขภาพมากขึ้น
แม้ลูกค้าหลักของบริษัทกว่า 70% เป็นลูกค้าในกลุ่มยุโรป ซึ่งได้รับผลกระทบจากปัญหาเศรษฐกิจที่ชะลอตัว แต่บริษัทยังมีออเดอร์เข้ามาจนในปัจจุบันสามารถเดินกำลังการผลิตได้เต็ม100% ในผลิตภัณฑ์ซอสปรุงรสและน้ำจิ้ม แต่ในแง่ของรายได้จากการขายอาจปรับลดลง เป็นผลจากการอ่อนค่าของสกุลเงินยูโร ซึ่งบริษัทก็พยายามลดความเสี่ยง โดยเจรจากับลูกค้ารายหลักในยุโรปเพื่อเปลี่ยนยอดขายจากสกุลเงินยูโรเป็นเงินบาท ซึ่งในช่วงที่ผ่านมาได้รับการตอบรับจากลูกค้าเป็นอย่างดี
ปัจจุบัน บริษัทมีรายได้จากการขายในสกุลเงินยูโรเหลือเพียง 23.55 % ยอดขายเป็นสกุลเงินดอลลาร์สหรัฐ 27.42% และยอดขายเป็นเงินบาท 49.03% จากเมื่อสิ้นปี 2557 มียอดขายเป็นสกุลเงินยูโรเป็นหลักสูงถึง 72% นอกจากนี้บริษัทก็มีนโยบายป้องกันความเสี่ยงจากอัตราแลกเปลี่ยนล่วงหน้าไว้อยู่แล้ว ทำให้มั่นใจว่า ในช่วงต่อจากนี้ จะลดความเสี่ยงเรื่องอัตราแลกเปลี่ยนและความผันผวนของการรับรู้รายได้ในอนาคต
นอกจากนี้ปัจจุบันบริษัทอยู่ระหว่างก่อสร้างโรงงานใหม่ที่นิคมอมตะซิตี้ จ.ระยอง จะสามารถเริ่มผลิตเชิงพาณิชย์ได้ช่วงไตรมาส 2 ปี 59 เป็นต้นไป จะสนับสนุนให้บริษัทมีกำลังการผลิตเพิ่มขึ้นอีกเท่าตัว หรือประมาณ 14,000 ตันต่อ 1 กะ รองรับความต้องการซื้อที่มีเข้ามาอย่างต่อเนื่อง ขณะเดียวกันโรงงานใหม่บริษัทใช้เทคโนโลยีการผลิตที่ทันสมัย ลดการใช้แรงงาน จึงทำให้ต้นทุนลดลง สนับสนุนผลประกอบการที่ดีขึ้นในอนาคต
ขณะที่ผลการดำเนินงานไตรมาส 2 สิ้นสุดวันที่ 30 มิถุนายน 2558 บริษัทมีรายได้รวมทั้งสิ้น 206.84 ล้านบาท เมื่อเทียบกับช่วงเดียวกันของปีก่อน 202.73 ล้านบาท เป็นผลมาจากรายได้จากการลงทุนเพิ่มขึ้น และส่วนของกำไรจากอัตราแลกเปลี่ยนเงินตราต่างประเทศสุทธิเข้ามา ส่งผลให้บริษัทมีกำไรเพิ่มขึ้น 28.36 ล้านบาท หรือ 0.08 บาทต่อหุ้น เมื่อเทียบกับช่วงเดียวกันของปีก่อน 28.01 ล้านบาท หรือ 0.10 บาทต่อหุ้น
ส่วนผลการดำเนินงานงวดหกเดือน สิ้นสุดวันที่ 30 มิถุนายน 2558 บริษัทมีรายได้รวมขยับขึ้นมาอยู่ที่ 388.70 ล้านบาท เมื่อเทียบกับช่วงเดียวกันของปีก่อน 382.25 ล้านบาท ส่งผลให้บริษัทมีกำไรขยับขึ้นมาอยู่ที่ 50.59 ล้านบาท หรือ 0.14 บาทต่อหุ้น เมื่อเทียบกับช่วงเดียวกันของปีก่อน 42.03 ล้านบาท หรือ 0.15 บาทต่อหุ้น
เมื่อวิเคราะห์ฐานะทางการเงินพบว่า ฐานะทางการเงินมีความแข็งแกร่ง เนื่องจากบริษัทมีสินทรัพย์หมุนเวียนรวมมากถึง 401.89 ล้านบาท เมื่อนำมาเทียบกับหนี้สินหมุนเวียนรวมเพียง 105.62 ล้านบาท ได้ค่า CURRENT RATIO อยู่ที่ระดับ 3.81 เท่า แสดงว่า สภาพคล่องมากเกินไป ขณะที่ปัญหาหนี้สินของบริษัทก็ไม่น่าเป็นห่วง เพราะบริษัทมีหนี้สินรวมเพียง 111.50 ล้านบาท เมื่อนำมาเทียบกับส่วนของผู้ถือหุ้นมากถึง 448.24 ล้านบาท ได้ค่า D/E อยู่ที่ระดับ 0.25 เท่า แสดงว่า บริษัทปลอดหนี้จริงๆ
XO จึงเป็นหุ้นที่นักลงทุนไม่ควรมองข้าม!!
…
 
ผู้ถือหุ้นรายใหญ่
1.นางสร้อยเพชร จันทรัช 75,090,000 หุ้น 21.45%
2.นายวัฒนา จันทรัช 52,500,000 หุ้น 15.00%
3.น.ส.วาสนา จันทรัช 50,859,800 หุ้น 14.53%
4.นายจิตติพร จันทรัช 24,500,000 หุ้น 7.00%
5.นายคเชนทร์ เบญจกุล 7,515,000 หุ้น 2.15%
 
รายชื่อกรรมการ
1.นาย บรรพต หงส์ทอง ประธานกรรมการ
2.นายวัฒนา จันทรัช ประธานกรรมการบริหาร
3.นายวัฒนา จันทรัช รองประธานกรรมการ
4.นายจิตติพร จันทรัช กรรมการผู้จัดการ
5.นางสร้อยเพชร จันทรัช กรรมการ